**СЪВМЕСТНО КОМЮНИКЕ МЕЖДУ ПРАВИТЕЛСТВОТО НА РЕПУБЛИКА БЪЛГАРИЯ И**

**ПРАВИТЕЛСТВОТО НА КИТАЙСКАТА НАРОДНА РЕПУБЛИКА**

**( 6-ти юли 2018 г., София)**

1. По покана на министър-председателя на Република България Н. Пр. г-н Бойко Борисов, председателят на Държавния съвет на Китайската народна република Н. Пр. г-н Ли Къцян направи официално посещение в Република България от 5 до 8 юли 2018 г.

Ръководителите на двете страни пожелаха пълен успех на 7-та Среща на правителствените ръководители на страните от Централна и Източна Европа (ЦИЕ) и Китай от Инициативата „16+1“ под мотото “Задълбочаване на откритото и прагматично сътрудничество за приобщаващ просперитет“, която ще се проведе в София на 7 юли.

По време на официалното посещение премиерът Н. Пр. г-н Ли Къцян проведе обстойни разговори с министър-председателя Н. Пр. г-н Бойко Борисов и беше приет от президента на Република България Н. Пр. г-н Румен Радев. В топла и приятелска атмосфера ръководителите на двете страни обмениха мнения по двустранните отношения и по международни и регионални въпроси от взаимен интерес, постигайки съгласие по широк кръг. Визитата беше напълно успешна и даде силен тласък за развитие на българо-китайските отношения. Българската страна високо оцени забележителните постижения на Китай в провежданата от 40 години насам политика на реформи и „отваряне към света“ и пожела искрено успех в реализирането на „китайската мечта“ за „велико възраждане“ на китайския народ.

2. Двете страни дадоха висока оценка на динамичното и възходящо развитие на двустранните отношения през последните години. Те с удовлетворение отчетоха, че благодарение на съвместните им усилия двустранните контакти на високо равнище са активни, взаимното политическо доверие е силно, сътрудничеството във всички области е плодотворно и допринася за просперитета на двете страни и за мира и развитието на света.

Двете страни изразиха единодушно мнение, че последователното задълбочаване на всестранното приятелско партньорство и сътрудничество между България и Китай отговаря на общата воля и интересите на двата народа. Двете страни ще укрепват политическото доверие помежду си, ще засилват традиционното приятелство между двата народа, ще поддържат диалог и координация по международни и регионални въпроси, ще задълбочават сътрудничеството в икономиката, търговията, инвестициите, инфраструктурата, селското стопанство, науката, технологиите, иновациите, здравеопазването, културата, образованието, туризма и контактите между хората, като по повод 70-та годишнина от установяването на дипломатически отношения между двете страни през 2019 г. ще се стремят към издигане на двустранното партньорство на ново, по-високо ниво. Двете страни ще организират тържествено честване с различни прояви за 70-та годишнина, с цел задълбочаване на взаимното опознаване и приятелските чувства между двата народа.

3. Двете страни единодушно считат, че диалогът на високо равнище и тесните контакти между ръководителите са от голямо значение за стимулиране на развитието на двустранните отношения. Китайската страна приветства министър-председателят Бойко Борисов да направи посещение в Китай в удобно за двете страни време.

Изразено бе единодушно мнение, че двете страни взаимно уважават избрания път за развитие, суверенитета, териториалната цялост и коренните интереси на другата страна. Българската страна потвърди, че неотклонно се придържа към принципа за „един Китай”.

4. Българската страна изрази подкрепа за инициативата „Един пояс, един път” и засилването на свързаността между Европа и Китай. Въз основа на подписания през 2015 г. междуправителствен Меморандум за разбирателство за съвместно изграждане на „Един пояс, един път”, двете страни потвърдиха желанието си за засилване на сътрудничеството в областта на изграждане на инфраструктура и други области в рамките на инициативата.

5. Двете страни изразиха общото си желание да насърчават компаниите и предприятията от двете страни да си сътрудничат в областите на инфраструктурата, земеделието, туризма, новите технологии, иновациите, възобновяемите енергийни източници, изграждането в България с китайско участие и инвестиции на предприятия, в т.ч. в областта на електрическия транспорт, сглобяването на ж.п. вагони и мотриси и други. Българският премиер отправи покана за участие на китайски компании в процедури за концесия на обекти в България.

Двете страни потвърдиха споделения си стремеж към повишаване на обема на двустранната търговия и взаимно отваряне на пазара за висококачествени стоки на основата на спазване на условията за безопасност и инспекция на качеството на всяка от страните. Българската страна призова за улесняване на процедурите за внос в Китай на български земеделски и хранителни продукти. Китайската страна приветства вноса на повече висококачествени български земеделски продукти, отговарящи на изискванията за инспекция и карантина на китайския пазар. Китайската страна приветства участието на България в Първото международно изложение на вносни стоки, което ще се проведе през ноември 2018 г. в гр. Шанхай, Китай.

Двете страни дадоха положителна оценка на Междуправителствената смесена комисия за икономическо сътрудничество като важен инструмент за развитие на двустранното търговско, икономическо и инвестиционно сътрудничество. Съпредседателството на българската част на комисията се поема от българския министър на икономиката. Беше постигната договореност следващата сесия на комисията да се проведе през 2018 г. в Китай.

6. Двете страни осъществяват плодотворно сътрудничество в областите на селскостопанското производство и преработката, наука и технологии и съответно беше изразена готовност за продължаване на подкрепата за дейността на учредения в България Център за насърчаване на сътрудничеството в областта на селското стопанство между Китай и страните от ЦИЕ, на създадения в гр. Пловдив Първи демонстрационен парк за сътрудничество в земеделието във формат “16+1“ в България, както и на трансграничното сътрудничество в сферата на електронната търговия със селскостопанска продукция.

7. Двете страни изразиха подкрепа за научно-технологичното и иновационното сътрудничество между изследователските институции, висшите учебни заведения и предприятията на двете държави в областите на възобновяемите енергийни източници и други, вкл. в рамките на Българо-китайската комисия за сътрудничество в науката и технологиите, чрез реализиране на конкретни съвместни проекти, насочени към ускоряване на икономическото развитие и модернизация на индустриалната база на двете страни.

8. Двете страни изразиха желание за укрепване на сътрудничеството в областите на предотвратяване и контрол на заболяванията, медицинските технологии, болничното лечение, традиционната китайска медицина, съвместното насърчаване на развитието на сектора на здравеопазването на двете държави и защита на здравната сигурност.

9. Двете страни се обявиха за активизиране на двустранното сътрудничество в областта на културата, както и за засилване на обмена между културните институции и художествените среди на двете страни. Българската страна изрази подкрепа за работата на Китайския културен център в София и Института Конфуций. Китайската страна приветства желанието на българската страна да открие при наличие на подходящи условия Български културен център в Китай. Двете страни изразиха подкрепа за разширяване на сътрудничеството в образованието, за насърчаване на мобилността на студенти и разнообразни други форми на обмен в областта на образованието.

Предвид подготовката на Зимните олимпийски игри в Пекин през 2022 г. двете страни се договориха да засилят сътрудничеството си в областта на спорта.

10. Двете страни изразиха готовност да се възползват от възможностите на 2018 като „Година на туризма ЕС-Китай” за насърчаване рекламирането на туристическите ресурси; обмена на информация; разработването на туристически маршрути и други. Двете страни изразиха готовност за предприемане на конкретни мерки за привличане на повече туристи на другата страна, с цел насърчаване двупосочния обмен на хората. Двете страни подкрепиха сътрудничеството между въздухоплавателни компании на двете страни за активизиране на бизнес контактите помежду им и откриване на пряка самолетна линия при наличието на подходящи условия.

11. Двете страни изразиха общо желание за засилване на сътрудничеството в областта на сигурността, правоприлагането, върховенството на закона, правата на човека и борбата срещу тероризма, в т.ч. – за засилване на сътрудничеството в борбата срещу трансграничната организирана престъпност.

12. Двете страни подчертаха важността на спазването от всички страни на принципите на Устава на ООН, както и на другите основни норми на международните отношения. Те се съгласиха да засилят комуникацията и сътрудничеството си в ООН и в другите международни организации, както и заедно да насърчават целите за устойчиво развитие на ООН, да развиват международните отношения на основа на взаимно уважение, равнопоставеност, справедливост, сътрудничество и съвместни успехи.

13. Двете страни се обявиха за съвместни усилия за насърчаване на либерализацията и улесняване на търговията и инвестициите, противопоставяне на унилатерализма и протекционизма, поддържане на многостранната търговка система.

14. Двете страни високо оцениха сътрудничеството между страните от ЦИЕ и Китай като важен механизъм и платформа, които разкриват нови възможности за укрепване на отношенията и между България и Китай, допринасят за стимулиране на връзките и сътрудничеството между участниците в тях и спомагат за цялостно развитие на отношенията между ЕС и Китай. Китайската страна оцени положителния принос на българската страна за развитие на сътрудничеството в „16+1“ и успешното домакинство на България на форуми в този формат, като изрази подкрепа и пожела успех на 4-та Среща на местните лидери през есента на 2018 г. в България.

15. Двете страни се съгласиха да засилят комуникацията и взаимодействието помежду си в рамките на Азиатско-европейския форум (АСЕМ), както и заедно да насърчават практическото сътрудничество в областите на икономиката, търговията и свързаността между Европа и Азия.

16. Китайската страна потвърди подкрепата си за задълбочаване на интеграцията на ЕС, поздрави българската страна за успешното Председателство на Съвета на ЕС през първата половина на 2018 година и за усилията й за партньорство на ЕС със страните от Западните Балкани. Двете страни изразиха единодушно мнение, че всеобхватното стратегическо партньорство между ЕС и Китай е важен фактор за мира, сигурността и развитието в световен мащаб и за съвместно справяне с глобалните предизвикателства. Двете страни оцениха положително Стратегическия план за сътрудничество между ЕС и Китай 2020 и подчертаха важността на партньорството за мир, растеж, реформи и цивилизация. Двете страни потвърдиха желанието си да работят за насърчаване на търговията и инвестициите между ЕС и Китай въз основа на принципите за отворена, прозрачна, недискриминационна и всеобхватна многостранна търговска система според правилата на Световната търговска организация. Българската страна се обяви за по-скорошното финализиране на всеобхватното инвестиционно споразумение между ЕС и Китай.

17. По време на посещението в присъствието на двамата премиера бяха подписани следните споразумения:

- Меморандум за разбирателство за сътрудничество в областта на малките и средните предприятия между Министерството на икономиката на Република България и Министерството на търговията на Китайската народна република.

- Споразумение между правителството на Република България и правителството на Китайска народна Република за сътрудничество в областта на науката и технологиите.

- Протокол за фитосанитарните изисквания, приложими към износа от България за Китай на белено слънчогледово семе, съгласуван между Министерството на земеделието, храните и горите на Република България и Генералната митническа администрация на Китайската народна република.

- Писмо за намерения между Министерството на икономиката на Република България и Китайската държавна администрация за тютюна.

- Меморандум за разбирателство между Министерство на енергетиката на Република България и Китайската национална енергийна администрация за сътрудничество в мирното използване на ядрена енергия.

- Меморандум за разбирателство между „Национална компания индустриални зони“ ЕАД и Китайския център за развитие на информационната индустрия към Министерството на индустрията и информационните технологии на Китай.

- Сътрудничество по инициативата „Един пояс, един път“: Финансово споразумение за 1.5 млрд. евро между Българска банка за развитие и Китайска банка за развитие.

- Споразумение между Параходство Български Морски Флот АД и Експортно-импортната банка на Китай относно предоставяне на обезпечен заем до 94,017 млн. щ.д. за изграждане на шест кораба за насипни товари.

- Меморандум за сътрудничество между „Юнион Пей Интернешънъл Ко Лтд“ и „Борика АД“

- Договор между Свилоза АД и Jinan Boiler Group Co. за изграждане на нова централа за комбинирано производство на топлинна и електрическа енергия.